2 Hydra

Hydra oli Nemean leijonan sisarpuoli ja häijyyttään Eurystheus valitsi sen Herakleen toisen yrotyön kohteeksi, koska hän tiesi, että Hydra haluaisi kiihkeästi kostaa sukulaisensa kuoleman. Hydralla oli isänsä Tyfonin häijy luonne – Zeuksen murskaama Tyfon makaa tulta hengittäen Etnan alla. Herakles lähti Tirynsistä pukeutuneena Nemean leijonan upean taljaan sen päänahan suojatessa hänen päätään kuin huppu; heti kun hän oli ehtinyt kaupungin porttien ulkopuolelle, Eurystheus lukitsi ne ja huusi hänen peräänsä suojavallilta, että Herakleen olisi jätettävä kaikki uudet sotasaaliinsa kaupungin muurien ulkopuolelle. Herakles nauroi ja jatkoi iloisin mielin matkaansa seuranaan veljenpoikansa Iolaos, joka oli vapaaehtoisesti suostunut hänen vaunujensa ajajaksi.

Hydra asui eräällä Lernan suolla, jonka oli muodostanut Amymonen makeavetinen lähde. Lähde oli aikoinaan ollut kristallinkirkas ja Lernan kaupungin asukkaat olivat saaneet siitä juomavetensä. Nyt vesi oli pilaantunut ja asukkaiden oli haettava vetensä jonkin matkan päästä olevasta kaivosta, mikä merkitsi sitä, että heidän oli ohitettava Hydran asuinpaikka; monet eivät koskaan palanneet vedenhakumatkaltaan, vaan joutivat hirviön hampaisiin; Hydra loikoi yleensä vaanimassa avustajansa ravun kanssa, jolla oli tapana rynnätä esiin ja tarrata mitään aavistamattoman matkaajan jalkaan kiinni. Herakles lähestyi pelotta suota ja ampui tulinuolia suon takana olevaan luolaan, jossa Hydran oletettiin asuvan. Hydra tuli ulos ja Herakles hämmästyi, miten monta päätä pedolla oli, sillä kukaan ei nähnyt sitä ja jäänyt eloon kertomaan siitä. Herakleella ei ollut aikaa ajatella, vaan hän huomasi hakkaavansa miekallaan pedon päitä irti; mutta jokaisen irronneen pään tilalle kasvoi heti kaksi uutta, ja Herakles alkoi huolestua, milloin jättiläismäinen rapu hyökkäisi esiin ja purisi kiinni hänen nilkkaansa. Hän huusi vaunujensa ajajaa Iolaosta apuun ja älykäs nuorukainen toi palavia soihtuja, joilla hän poltti kaulat sitä mukaa kun Herakles hakkasi päitä irti. Lopulta jäljellä oli vain pedon valtava keskipää; Herakles katkaisi sen viimeisellä iskullaan ja hautasi sen suuren kiven alle, joka on yhä paikoillaan tien varressa Lernan ulkopuolella. Hän kastoi nuolensa Hydran myrkylliseen vereen ja palasi Tirynsiin riemusaatossa, mutta Eurystheus kieltäytyi tunnustamasta urotyötä yhdeksi määrätyistä kymmenestä, koska Iolaos oli auttanut sankaria.